CELEX: 32021R0770
Language: hu
Date: 2021-04-30 00:00:00
Title: A Tanács (EU, Euratom) 2021/770 rendelete (2021. április 30.) a nem újrafeldolgozott műanyag csomagolási hulladékon alapuló saját forrás kiszámításáról, az említett saját forrás rendelkezésre bocsátásának módszereiről és eljárásáról, a készpénzigények teljesítését célzó intézkedésekről, valamint a bruttó nemzeti jövedelmen alapuló saját forrás egyes vonatkozásairól

2021.5.11.   
               
               
                  HU
               
               
                  Az Európai Unió Hivatalos Lapja
               
               
                  L 165/15
               
            
         A TANÁCS (EU, Euratom) 2021/770 RENDELETE
         (2021. április 30.)
         a nem újrafeldolgozott műanyag csomagolási hulladékon alapuló saját forrás kiszámításáról, az említett saját forrás rendelkezésre bocsátásának módszereiről és eljárásáról, a készpénzigények teljesítését célzó intézkedésekről, valamint a bruttó nemzeti jövedelmen alapuló saját forrás egyes vonatkozásairól
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 322. cikke (2) bekezdésére,
         tekintettel az Európai Atomenergia-közösséget létrehozó szerződésre és különösen annak 106a. cikkére,
         tekintettel az Európai Bizottság javaslatára,
         tekintettel az Európai Parlament véleményére (1),
         tekintettel az Európai Számvevőszék véleményére (2),
         mivel:
         
                     (1)
                  
                  
                     Az Uniónak a lehető legjobb feltételek mellett kell rendelkeznie az (EU, Euratom) 2020/2053 tanácsi határozat (3) 2. cikke (1) bekezdésének c) pontjában említett nem újrafeldolgozott műanyag csomagolási hulladékon alapuló saját forrással (a továbbiakban: a nem újrafeldolgozott műanyag csomagolási hulladékon alapuló saját forrás), és ennek megfelelően szabályokat kell megállapítani e saját forrásnak a tagállamok által a Bizottság rendelkezésére való bocsátására vonatkozóan.
                  
               
                     (2)
                  
                  
                     A 609/2014/EU, Euratom tanácsi rendelet (4) olyan szabályokat állapít meg az (EU, Euratom) 2020/2053 határozat 2. cikke (1) bekezdésének a), b) és d) pontjában említett uniós saját forrásoknak a Bizottság rendelkezésére való bocsátásáról és az igazgatási megállapodásokról, amelyek általánosan érvényesek és adott esetben – az Unió minden saját forrásának rendelkezésre bocsátására irányadó egyetlen rendelet hiányában – értelemszerűen alkalmazhatók más saját forrásokra is.
                  
               
                     (3)
                  
                  
                     A tagállamoknak a Bizottság számára mindenkor hozzáférhetővé kell tenniük azokat a dokumentumokat és információkat, amelyek szükségesek ahhoz, hogy a Bizottság gyakorolhassa az Unió saját forrásai tekintetében ráruházott hatáskört. Így különösen a tagállamoknak a nem újrafeldolgozott műanyag csomagolási hulladékon alapuló saját forrásokra vonatkozóan rendszeres kimutatásokat kell megküldeniük a Bizottság számára.
                  
               
                     (4)
                  
                  
                     A tagállamoknak mindenkor képeseknek kell lenniük arra, hogy a nem újrafeldolgozott műanyag csomagolási hulladékon alapuló saját forrás kiszámított összegét igazoló dokumentumokat a Bizottság számára bemutassák.
                  
               
                     (5)
                  
                  
                     Az (EU, Euratom) 2020/2053 határozat 2. cikke (1) bekezdésének d) pontjában említett, a bruttó nemzeti jövedelmen (GNI) alapuló saját forrás (a továbbiakban: a GNI-alapú saját forrás) alkalmazandó egységes lehívási kulcsának meghatározását az említett határozat 2. cikke (1) bekezdésének a), b) és c) pontjában említett összes többi saját forrásból származó bevételek, a kiegészítő kutatási és technológiafejlesztési programokhoz való pénzügyi hozzájárulásokból származó bevételek és az egyéb bevételek összeadása után kell elvégezni.
                  
               
                     (6)
                  
                  
                     Az éves GNI-alapú hozzájárulások (EU, Euratom) 2020/2053 határozat 2. cikkének (4) bekezdése szerinti, Dániának, Németországnak, Ausztriának, Hollandiának és Svédországnak biztosított bruttó csökkentéseit figyelembe kell venni a GNI-alapú saját forrásnak a számlákon történő, a 609/2014/EU, Euratom rendelet 6. cikke (3) bekezdésének harmadik albekezdése szerinti jóváírásakor és az említett saját forrásnak az említett rendelet 10a. cikke szerinti rendelkezésre bocsátásakor.
                  
               
                     (7)
                  
                  
                     Annak biztosítása érdekében, hogy az Unió költségvetése mindenkor finanszírozható legyen, eljárást kell alkotni arról, hogy a tagállamok tizenkét havi részletben bocsássák az Unió rendelkezésére a költségvetésbe beállított nem újrafeldolgozott műanyag csomagolási hulladékon alapuló saját forrást, és a későbbiekben igazítsák ki a rendelkezésre bocsátott összegeket.
                  
               
                     (8)
                  
                  
                     A nem újrafeldolgozott műanyag csomagolási hulladékon alapuló saját forrás kiszámítási módszertanát egyértelműen meg kell állapítani, figyelembe véve az (EU, Euratom) 2020/2053 határozat 2. cikke (1) bekezdésének c) pontja szerinti alkalmazandó egységes lehívási kulcsot.
                  
               
                     (9)
                  
                  
                     A nem újrafeldolgozott műanyag csomagolási hulladékon alapuló saját forrást úgy kell rendelkezésre bocsátani, hogy az esedékes összegeket a 609/2014/EU, Euratom rendelet alapján e célból a Bizottság nevére, az egyes tagállamok államkincstáránál vagy az általuk kijelölt szervnél megnyitott számlán írják jóvá.
                  
               
                     (10)
                  
                  
                     Az egyszerűsítés érdekében a nem újrafeldolgozott műanyag csomagolási hulladékon alapuló saját forrás kiigazítására vonatkozó eljárást a meglévő saját forrásokra vonatkozó kiigazítási rendelkezésekkel kell összehangolni. Az esetleges kiigazítások teljes összegét azonnal újra fel kell osztani a tagállamok között.
                  
               
                     (11)
                  
                  
                     A Bizottságnak elegendő készpénzforrással kell rendelkeznie ahhoz, hogy megfeleljen az év nyitó hónapjaira koncentrálódó kifizetésekre vonatkozó jogszabályi követelményeknek, amennyiben azt a készpénzigények indokolják.
                  
               
                     (12)
                  
                  
                     Az Unió célkitűzéseinek elérése érdekében a kamatszámítási eljárásnak biztosítania kell különösen azt, hogy a nem újrafeldolgozott műanyag csomagolási hulladékon alapuló saját forrást időben és teljes egészében rendelkezésre bocsássák. A tagállamoknak kamatot kell fizetniük abban az esetben, ha a saját forrást késedelmesen írják jóvá a számlákon. A hatékony és eredményes pénzgazdálkodás elvével összhangban gondoskodni kell arról, hogy a késedelmesen rendelkezésre bocsátott, nem újrafeldolgozott műanyag csomagolási hulladékon alapuló saját forrás után fizetendő kamatok beszedésének költségei ne haladják meg a fizetendő kamat összegét.
                  
               
                     (13)
                  
                  
                     Az Európai Unió Bírósága előtt lefolytatandó időigényes és költséges kötelezettségszegési eljárások elkerülése érdekében megbízható és gyors felülvizsgálati eljárást kell létrehozni a tagállamok és a Bizottság között esetlegesen felmerülő viták rendezése céljából, amelyek a nem újrafeldolgozott műanyag csomagolási hulladékon alapuló saját forrásra vonatkozó kimutatások bármely kiigazításának összegével kapcsolatosak, vagy arra vonatkoznak, hogy az adatszolgáltatás állítólagos elmulasztása egy tagállamnak felróható-e.
                  
               
                     (14)
                  
                  
                     A nem újrafeldolgozott műanyag csomagolási hulladékon alapuló saját forrásra vonatkozó pénzügyi szabályok helyes alkalmazásának megkönnyítése érdekében rendelkezéseket kell beilleszteni a tagállamok és a Bizottság közötti szoros együttműködés biztosítása céljából.
                  
               
                     (15)
                  
                  
                     E rendelet végrehajtása egységes feltételeinek biztosítása érdekében a Bizottságra végrehajtási hatásköröket kell ruházni a nem újrafeldolgozott műanyag csomagolási hulladékon alapuló saját forrásra vonatkozó kimutatások céljára formanyomtatványok létrehozása és a tagállamok és a Bizottság közötti esetleges viták rendezésére irányuló felülvizsgálatra vonatkozó eljárás részletesebb meghatározása tekintetében. Ezeket a végrehajtási hatásköröket a 182/2011/EU európai parlamenti és tanácsi rendeletnek (5) megfelelően kell gyakorolni.
                  
               
                     (16)
                  
                  
                     A nem újrafeldolgozott műanyag csomagolási hulladékon alapuló saját forrásra vonatkozó kimutatások formanyomtatványainak létrehozásáról szóló végrehajtási jogi aktusok technikai jellegére való tekintettel az említett jogi aktusokat tanácsadó-bizottsági eljárás keretében kell elfogadni.
                  
               
                     (17)
                  
                  
                     A nem újrafeldolgozott műanyag csomagolási hulladékon alapuló saját forrás bevezetésének megkönnyítése érdekében a tagállamoknak az e rendelet hatálybalépését követő második hónap utolsó napjáig előrejelzéseket kell rendelkezésre bocsátaniuk. Az említett előrejelzéseknek a nem újrafeldolgozott műanyag csomagolási hulladék tömegének az (EU) 2018/852 európai parlamenti és tanácsi irányelvvel (6) módosított 94/62/EK európai parlamenti és tanácsi irányelvben (7), és az (EU) 2019/665 bizottsági végrehajtási határozattal (8) módosított 2005/270/EK bizottsági határozatban (9) foglalt felülvizsgált módszertannak (a továbbiakban: a felülvizsgált módszertan) megfelelően számított legjobb becslésén kell alapulniuk. A felülvizsgált módszertanra való áttérés megkönnyítése érdekében lehetővé kell tenni a tagállamok számára, hogy 2021-ben és 2022-ben a korábbi módszertan alapján bocsássák rendelkezésre előrejelzéseiket.
                  
               
                     (18)
                  
                  
                     A következetesség érdekében e rendeletnek ugyanazon időpontban kell hatályba lépnie, mint az (EU, Euratom) 2020/2053 határozatnak és ugyanazon időponttól – vagyis 2021. január 1-jétől – kell alkalmazandónak lennie, mint az említett határozatnak,
                  
               ELFOGADTA EZT A RENDELETET:
         I. FEJEZET
         
            ÁLTALÁNOS RENDELKEZÉSEK
         
         
            1. cikk
            Tárgy
            Ez a rendelet szabályokat állapít meg az (EU, Euratom) 2020/2053 határozat 2. cikke (1) bekezdésének c) pontjában említett, nem újrafeldolgozott műanyag csomagolási hulladékon alapuló saját forrás (a továbbiakban: a nem újrafeldolgozott műanyag csomagolási hulladékon alapuló saját forrás) kiszámítására, az említett saját forrás Bizottság számára történő rendelkezésre bocsátására, a készpénzigények teljesítését célzó intézkedésekre, valamint az említett határozat 2. cikke (1) bekezdésének d) pontjában említett, bruttó nemzeti jövedelmen (GNI) alapuló saját forrás (a továbbiakban: a GNI-alapú saját forrás) alkalmazandó egységes lehívási kulcsának kiszámításával kapcsolatos különös hatásokra vonatkozóan.
         
         
            2. cikk
            Az igazoló dokumentumok megőrzése
            
               (1)   A nem újrafeldolgozott műanyag csomagolási hulladékon alapuló saját forrással kapcsolatos igazoló dokumentumokat a tagállamok a kérdéses pénzügyi évet követő ötödik év július 31-ig őrzik meg.
            
            
               (2)   Ha az e cikk (1) bekezdésében említett igazoló dokumentumokkal kapcsolatban az (EU, Euratom) 2021/768 tanácsi rendelet (10) 2. cikke (5) bekezdése értelmében elvégzett ellenőrzés azt mutatja, hogy helyesbítésre vagy kiigazításra van szükség, az említett dokumentumokat az e cikk (1) bekezdésben előírt határidőn túl, a helyesbítés vagy kiigazítás elvégzését és nyomon követését lehetővé tevő, elegendő időtartamra kell megőrizni.
            
            
               (3)   Amennyiben egy, a Bizottság és valamely tagállam közötti, a nem újrafeldolgozott műanyag csomagolási hulladékon alapuló saját forrás egy bizonyos összegének rendelkezésre bocsátására vonatkozó kötelezettséggel, ellenőrzéssel kapcsolatos állításokkal vagy adatszolgáltatási mulasztással kapcsolatban keletkezett vita kölcsönös megegyezéssel, a Bizottság határozatával vagy az Európai Unió Bíróságának határozatával zárul, a tagállam a pénzügyi nyomon követő intézkedésekhez szükséges igazoló dokumentumokat a vita ilyen lezárását követő két hónapon belül eljuttatja a Bizottsághoz.
            
         
         
            3. cikk
            Igazgatási együttműködés
            
               (1)   Minden tagállam tájékoztatja a Bizottságot a következőkről:
               
                           a)
                        
                        
                           a nem újrafeldolgozott műanyag csomagolási hulladékon alapuló saját források kiszámításáért, megállapításáért, rendelkezésre bocsátásáért és ellenőrzéséért felelős szervezeti egységek vagy szervek neve és az e szervezeti egységek vagy szervek szerepéről és működéséről szóló alapvető rendelkezések;
                        
                     
                           b)
                        
                        
                           azok a törvényi, rendeleti vagy közigazgatási intézkedésben megállapított általános rendelkezések és a számviteli eljáráshoz kapcsolódó azon rendelkezések, amelyek a nem újrafeldolgozott műanyag csomagolási hulladékon alapuló saját források kiszámítására, megállapítására, rendelkezésre bocsátására és a Bizottság általi ellenőrzésére vonatkoznak;
                        
                     
                           c)
                        
                        
                           valamennyi olyan közigazgatási és számviteli nyilvántartás pontos megnevezése, amelybe a nem újrafeldolgozott műanyag csomagolási hulladékon alapuló saját forrásokat bejegyzik, különösen azok, amelyeket az 5. cikkben előírt számlák vezetésére alkalmaznak.
                        
                     A Bizottságot haladéktalanul tájékoztatni kell az első albekezdés (a) pontjában említett nevekben vagy az első albekezdés (b) pontjában említett rendelkezésekben bekövetkező bármilyen változásról.
            
            
               (2)   A Bizottság egy tagállam kérésére minden tagállamnak továbbítja az (1) bekezdésben említett információt.
            
         
         
            4. cikk
            A GNI-alapú saját forrásra gyakorolt különös hatások
            
               (1)   A 609/2014/EU, Euratom rendelet 5. cikkében említettek szerinti egységes kulcs meghatározása céljából a GNI-alapú saját forrással fedezett költségvetési rész kiszámítása érdekében az (EU, Euratom) 2020/2053 határozat 2. cikke (1) bekezdésének c) pontjában említett bevételeket hozzá kell adni az említett határozat 2. cikke (1) bekezdésének a) és b) pontjában említett bevételekhez.
            
            
               (2)   A 609/2014/EU, Euratom rendelet 6. cikke (3) bekezdésének harmadik albekezdését és 10a. cikkét alkalmazni kell az éves GNI-alapú hozzájárulások (EU, Euratom) 2020/2053 határozat 2. cikke (4) bekezdése szerinti, Dániának, Németországnak, Ausztriának, Hollandiának és Svédországnak biztosított bruttó csökkentéseire.
            
         
         II. FEJEZET
         
            A NEM ÚJRAFELDOLGOZOTT MŰANYAG CSOMAGOLÁSI HULLADÉKON ALAPULÓ SAJÁT FORRÁS SZÁMLÁI
         
         
            5. cikk
            Számviteli elszámolás és jelentéstétel
            
               (1)   A műanyag csomagolási hulladékon alapuló saját forrás számláit az egyes tagállamok államkincstárának vagy hasonló feladatokat ellátó közhatalmi szervének (a továbbiakban: az államkincstár), illetve a tagállamok nemzeti központi bankjainak kell vezetniük.
            
            
               (2)   A saját források könyvelésében a hónapnak nem lehet korábban vége, mint a saját forrás kiszámítása vagy megállapítása hónapjának utolsó munkanapján 13 óra.
            
            
               (3)   A nem újrafeldolgozott műanyag csomagolási hulladékon alapuló saját forrás tizenkettedeit minden hónap első munkanapján kell lekönyvelni a számlákon.
               A 9. cikkben említett számítás eredményét évente kell rögzíteni.
            
            
               (4)   Valamennyi tagállam minden év április 15-éig előrejelzést küld meg a Bizottság számára a nem újrafeldolgozott műanyag csomagolási hulladék tömegéről a tárgyévre és az azt követő évre vonatkozóan.
            
            
               (5)   Valamennyi tagállam minden év július 31-éig megküldi a Bizottság számára a tárgyévet két évvel megelőző (a továbbiakban: n-2.) évre vonatkozó, a tagállamban keletkezett műanyag csomagolási hulladék kilogrammban kifejezett tömegének, illetve az újrafeldolgozott műanyag csomagolási hulladék kilogrammban kifejezett tömegének statisztikai adatait tartalmazó éves kimutatást, valamint az n-2. évre vonatkozó, a nem újrafeldolgozott műanyag csomagolási hulladékon alapuló saját forrás összege 6. cikknek megfelelő kiszámítását tartalmazó éves kimutatást.
            
            
               (6)   A Bizottság végrehajtási jogi aktusokat fogad el az e cikk (5) bekezdésében említett, a nem újrafeldolgozott műanyag csomagolási hulladékon alapuló saját forrásra vonatkozó kimutatások formanyomtatványainak megállapításáról. Ezeket a végrehajtási jogi aktusokat a 14. cikk (2) bekezdésében említett tanácsadó-bizottsági eljárás keretében kell elfogadni.
            
         
         III. FEJEZET
         
            A NEM ÚJRAFELDOLGOZOTT MŰANYAG CSOMAGOLÁSI HULLADÉKON ALAPULÓ SAJÁT FORRÁS KISZÁMÍTÁSA
         
         
            6. cikk
            A nem újrafeldolgozott műanyag csomagolási hulladékon alapuló saját forrás kiszámítása
            
               (1)   A nem újrafeldolgozott műanyag csomagolási hulladékon alapuló saját forrást az (EU, Euratom) 2020/2053 határozat 2. cikke (1) bekezdésének c) pontjában foglaltak szerint kell kiszámítani. A nem újrafeldolgozott műanyag csomagolási hulladék tömegét a 94/62/EK irányelv 6a. cikkével, valamint a 2005/270/EK határozatban és különösen annak 6c. cikkében foglalt módszertannak megfelelően kell kiszámítani.
            
            
               (2)   A nem újrafeldolgozott műanyag csomagolási hulladékon alapuló saját forrás összegét az egyes tagállamok euróban számítják ki.
            
            
               (3)   A nem újrafeldolgozott műanyag csomagolási hulladékon alapuló saját forrás adott évi összegét az 5. cikk (4) bekezdésében említett előrejelzés alapján kell meghatározni.
            
         
         IV. FEJEZET
         
            A NEM ÚJRAFELDOLGOZOTT MŰANYAG CSOMAGOLÁSI HULLADÉKON ALAPULÓ SAJÁT FORRÁS RENDELKEZÉSRE BOCSÁTÁSA
         
         
            7. cikk
            Államkincstári és számviteli rendelkezések
            A 609/2014/EU, Euratom rendelet 9. cikkét értelemszerűen alkalmazni kell a nem újrafeldolgozott műanyag csomagolási hulladékon alapuló saját forrásra.
         
         
            8. cikk
            A nem újrafeldolgozott műanyag csomagolási hulladékon alapuló saját forrás rendelkezésre bocsátása
            
               (1)   Az egyes naptári évek tekintetében a 6. cikknek megfelelően kiszámított összegeket minden hónap első munkanapján kell jóváírni. Az említett összegek a költségvetés megfelelő főösszegeinek egytizenkettedei, a nemzeti pénznemre átváltva az Európai Unió Hivatalos Lapjának C sorozatában közzétett, a költségvetési évet megelőző naptári év utolsó árfolyamjegyzési napján érvényes átváltási árfolyamon.
            
            
               (2)   Az e cikk (1) bekezdésében említett összegeket a hónap első munkanapján kell jóváírni a 609/2014/EU, Euratom rendelet 9. cikke (1) bekezdésében említett számlára.
            
            
               (3)   Bármely változás, amely a nem újrafeldolgozott műanyag csomagolási hulladékon alapuló saját forrásnak az egységes lehívási kulcsában következik be, költségvetés-módosítás végleges elfogadását teszi szükségessé, és a pénzügyi év kezdete óta a 609/2014/EU, Euratom rendelet 9. cikkének (1) bekezdésében említett számlán lekönyvelt tizenkettedek újbóli kiigazítását vonja maga után.
               Ezeket az újbóli kiigazításokat a költségvetés-módosítás végleges elfogadását követő első jóváírás alkalmával kell végrehajtani, ha a költségvetés-módosítást a hónap tizenhatodik napja előtt fogadják el. Egyéb esetben a kiigazításokat a végleges elfogadást követő második jóváírás alkalmával kell végrehajtani. Az (EU, Euratom) 2018/1046 európai parlamenti és tanácsi rendelet (11) 10. cikkétől eltérve ezeket az újbóli kiigazításokat a szóban forgó költségvetés-módosítással érintett pénzügyi évre vonatkozóan kell elszámolni.
            
            
               (4)   A tizenkettedeknek az egyes pénzügyi évek január hónapjára való kiszámítása az Európai Unió működéséről szóló szerződés 314. cikkének (2) bekezdésében említett költségvetési tervezetben előírt összegeken alapul, és azokat nemzeti pénznemre kell átváltani a költségvetési évet megelőző naptári év december 15-ét követő első árfolyamjegyzési napon érvényes átváltási árfolyamokon; a kiigazításra a következő havi jóváíráskor kerül sor.
            
            
               (5)   Ha legkésőbb két héttel a következő pénzügyi év januárjára vonatkozó jóváírás előtt még nem került sor a költségvetés végleges elfogadására, a tagállamok az egyes hónapok első munkanapján – a januárt is beleértve – a nem újrafeldolgozott műanyag csomagolási hulladékon alapuló saját források utolsó véglegesen elfogadott költségvetésben szereplő összegének egytizenketted részét írják jóvá; amennyiben a végleges költségvetés a hónap tizenhatodik napja előtt kerül elfogadásra, a kiigazítást az elfogadást követő első esedékességi időpontban kell elvégezni. Egyéb esetben a kiigazítást a költségvetés végleges elfogadását követő második esedékességi időpontban kell elvégezni.
            
         
         
            9. cikk
            A megelőző pénzügyi évek nem újrafeldolgozott műanyag csomagolási hulladékon alapuló saját forrásainak kiigazítása
            
               (1)   Az 5. cikk (5) bekezdésében említett, a nem újrafeldolgozott műanyag csomagolási hulladékon alapuló saját forrás összegének kiszámítását tartalmazó éves kimutatás alapján az adott évre vonatkozó előrejelzésben szereplő összegek és a kimutatásban szereplő valós összegek különbözetével a kimutatás megküldését követő évben meg kell terhelni az egyes tagállamok számláját vagy jóvá kell azt írni számlájukon.
            
            
               (2)   A Bizottság minden tagállam esetében kiszámítja az (1) bekezdésben említett kiigazítások eredményeként keletkező összegeknek és az úgy kapott szorzatnak a különbségét, hogy a kiigazítások teljes összegét megszorozza az adott tagállam GNI-jének az összes tagállam GNI-jéhez viszonyított –a kiigazítás céljára történő adatszolgáltatás évét követő év hatályos költségvetésében január 15-én alkalmazandó – százalékos arányával (a továbbiakban: a nettó összeg).
               Az első albekezdésben említett számításhoz az összegeket át kell váltani a nemzeti pénznem és az euro között, mégpedig az Európai Unió Hivatalos Lapjának C sorozatában közzétett, a számviteli elszámolás évét megelőző naptári év utolsó árfolyamjegyzési napján érvényes átváltási árfolyamon.
               A Bizottság a kiigazítás céljára történő adatszolgáltatás évét követő év február 1-je előtt tájékoztatja a tagállamokat az e bekezdés első albekezdésében említett számítás eredményeként megállapított összegekről. Az egyes tagállamok a nettó összeget ugyanazon év júniusának első munkanapján írják jóvá a 609/2014/EU, Euratom rendelet 9. cikkének (1) bekezdésében említett számlán.
            
            
               (3)   Az e rendelet 5. cikke (5) bekezdésében említett, megelőző pénzügyi évekre vonatkozó kimutatások ellenőrzését követő bármely kiigazítás a 609/2014/EU, Euratom rendelet 9. cikkének (1) bekezdésében említett számla tételeinek különös kiigazítását vonja maga után. A Bizottság levélben tájékoztatja az érintett tagállamot a szükséges kiigazításról. A kiigazításnak megfelelő összeget a Bizottság által az említett levélben meghatározott napon kell rendelkezésre bocsátani.
            
            
               (4)   Az érintett tagállam a (3) bekezdésben említett levél kézhezvételétől számított két hónapon belül kérheti a Bizottságot az említett levélben közölt kiigazítás felülvizsgálatára. A felülvizsgálat lezárásaként a Bizottság legkésőbb a tagállam kérelmének kézhezvételétől számított három hónapon belül határozatot fogad el.
               Amennyiben a Bizottság a határozatában részben vagy egészben felülvizsgálja a (3) bekezdésben említett levélben közölt kiigazításnak megfelelő összegeket, akkor a tagállam ezt a megfelelő összeget bocsátja rendelkezésre. Sem a kiigazítás felülvizsgálatára vonatkozó tagállami kérelem, sem a bizottsági határozat megsemmisítése iránti kereset nem érinti a tagállam azon kötelezettségét, hogy a kiigazításnak megfelelő összeget rendelkezésre bocsássa.
            
            
               (5)   A Bizottság végrehajtási jogi aktusokat fogadhat el, amelyekben részletesebben meghatározza az e cikk (4) bekezdésében említett felülvizsgálatra vonatkozó eljárást. Az említett végrehajtási jogi aktusokat a 14. cikk (3) bekezdésében említett vizsgálóbizottsági eljárás keretében kell elfogadni.
            
            
               (6)   Az adott pénzügyi évet követő ötödik év július 31. után további változást már nem lehet figyelembe venni, kivéve azon pontokat illetően, amelyekről az említett határidőn belül a Bizottság vagy a tagállam értesítést nyújtott be.
            
            
               (7)   Az e cikkben említett műveletek azon pénzügyi év bevételi műveleteinek minősülnek, amelyben azokat a 609/2014/EU, Euratom rendelet 9. cikkének (1) bekezdésében említett számlán jóvá kell írni.
            
         
         
            10. cikk
            A tizenkettedek előre hozása
            
               (1)   Az 1307/2013/EU európai parlamenti és tanácsi rendelet (12) szerinti Európai Mezőgazdasági Garanciaalap kiadásainak kifizetésével kapcsolatos sajátos igényekre tekintettel és az Unió készpénzpozíciójától függően a Bizottság felkérheti a tagállamokat arra, hogy a pénzügyi év első negyedéve során legfeljebb két hónappal hozzák előre a költségvetésben nem újrafeldolgozott műanyag csomagolási hulladékon alapuló saját forrásként szereplő összegek egytizenkettedének vagy az egytizenketted törtrészének a jóváírását.
            
            
               (2)   A (3) bekezdésre figyelemmel az 1303/2013/EU európai parlamenti és tanácsi rendelet (13) szerinti európai strukturális és beruházási alapok kiadásainak kifizetésével kapcsolatos sajátos igényekre tekintettel és az Unió készpénzpozíciójától függően a Bizottság felkérheti a tagállamokat arra, hogy a pénzügyi év első hat hónapja során hozzák előre a költségvetésben nem újrafeldolgozott műanyag csomagolási hulladékon alapuló saját forrásként szereplő összegek egytizenkettedének legfeljebb a felét kitevő további összeg jóváírását.
            
            
               (3)   A Bizottság felkérésére a tagállamok által az (1) és a (2) bekezdés alapján ugyanabban a hónapban előrehozandó teljes összeg semmi esetben sem lehet több további két tizenkettednek megfelelő összegnél.
            
            
               (4)   Az első hat hónap után a kért havi jóváírás nem haladhatja meg a nem újrafeldolgozott műanyag csomagolási hulladékon alapuló saját forrás egytizenkettedének összegét úgy, hogy mindeközben a költségvetésben az erre a célra beállított összegek határain belül marad.
            
            
               (5)   Az (1) és a (2) bekezdés szerint kért előrehozatal esetében a Bizottság előre, legkésőbb két héttel annak időpontja előtt értesíti erről a tagállamokat.
            
            
               (6)   A (2) bekezdés szerint kért előrehozatal esetében a Bizottság jóval előre, legkésőbb hat héttel annak időpontja előtt értesíti a tagállamokat az előrehozatal kérésére vonatkozó szándékáról.
            
            
               (7)   Az (1) és a (2) bekezdésben említett előrehozott jóváírásokra alkalmazni kell a 8. cikk (4) bekezdését az egyes évek januárjában jóváírandó összegekre vonatkozóan, illetve ha a költségvetést a pénzügyi év kezdete előtt még nem fogadták el véglegesen, a 8. cikk (5) bekezdését.
            
         
         
            11. cikk
            A késedelmesen rendelkezésre bocsátott összegek után fizetendő kamat
            
               (1)   A nem újrafeldolgozott műanyag csomagolási hulladékon alapuló saját forrás tekintetében kamat csak a következő összegek késedelmes jóváírása esetén fizetendő:
               
                           a)
                        
                        
                           a 8. cikkben említett összegek;
                        
                     
                           b)
                        
                        
                           a 9. cikk (1) bekezdésében említett számításból eredő összegek, a 9. cikk (2) bekezdésének harmadik albekezdésében meghatározott időpontban;
                        
                     
                           c)
                        
                        
                           a 9. cikk (3) bekezdésében említett különös kiigazításból eredő összegek;
                        
                     
                           d)
                        
                        
                           a tagállamnak felróható, e rendeletben előírt adatszolgáltatási mulasztásból eredő összegek;
                        
                     Az első albekezdés d) pontjának alkalmazásában az adatszolgáltatás tagállam általi elmulasztása miatti korrekciókból eredő kiigazításokat terhelő kamatot az azt követő év júniusának első munkanapjától kell számítani, amelynek során a Bizottság által megállapított határidő lejárt.
               A tagállam mentesül az első albekezdés d) pontjában említett mulasztás miatti kamatfizetési kötelezettség alól, ha az említett mulasztás oka vis maior vagy ha az egyéb, az érintett tagállamnak fel nem róható okokon alapul.
               A tagállamok és a Bizottság között az azzal kapcsolatos vitákat, hogy a tagállamnak az e bekezdés első albekezdése d) pontjában említett, az adatszolgáltatás állítólagos elmulasztása felróható-e, a 9. cikk (4) bekezdésében említett felülvizsgálattal kell rendezni.
            
            
               (2)   A 9. cikk (4) bekezdésében említett felülvizsgálat valamely tagállam általi kezdeményezése esetén a kamat a Bizottság által a 9. cikk (3) bekezdésének megfelelően meghatározott időponttól számítandó.
            
            
               (3)   Az 500 EUR-nál alacsonyabb kamatösszegek beszedésétől el kell tekinteni.
            
            
               (4)   A kamatot a 609/2014/EU, Euratom rendelet 12. cikkének (4) és (5) bekezdésében előírt kamatlábak és feltételek alapján kell felszámítani.
            
            
               (5)   Az e cikk (1) bekezdésében említett kamatfizetésre értelemszerűen alkalmazandó a 609/2014/EU, Euratom rendelet 9. cikkének (2) és (3) bekezdése.
            
         
         V. FEJEZET
         
            A KÉSZPÉNZFORRÁSOK KEZELÉSE
         
         
            12. cikk
            A készpénzforrások kezelésére és a fizetési megbízások végrehajtására vonatkozó követelmények
            A 609/2014/EU, Euratom rendelet 14. és 15. cikke értelemszerűen alkalmazandó a nem újrafeldolgozott műanyag csomagolási hulladékon alapuló saját forrásra.
         
         VI. FEJEZET
         
            ZÁRÓ RENDELKEZÉSEK
         
         
            13. cikk
            Szakértői csoport
            A Bizottság hivatalos szakértői csoportot hoz létre, amely valamennyi tagállam képviselőiből áll, és amelynek elnöke a Bizottság képviselője. A hivatalos szakértői csoport feladata, hogy tanácsot adjon a Bizottságnak a keletkezett és újrafeldolgozott műanyag csomagolási hulladékra vonatkozó statisztikák összehasonlíthatóságával, megbízhatóságával és teljeskörűségével kapcsolatban, és kifejtse ezekkel kapcsolatos véleményét, valamint hogy tanácsot adjon a Bizottságnak az adatok összehasonlíthatóbbá és megbízhatóbbá tételét célzó intézkedések előkészítésével kapcsolatban, továbbá hogy éves véleményeket adjon ki a tagállamok által a műanyag csomagolási hulladékon alapuló saját forrás céljaira benyújtott, a nem újrafeldolgozott műanyag csomagolási hulladékra vonatkozó adatok megfelelőségéről. A hivatalos szakértői csoportot fel kell venni a szakértői csoportok bizottsági jegyzékébe, valamint biztosítani kell összetételének és munkájának átláthatóságát.
         
         
            14. cikk
            A bizottsági eljárás
            
               (1)   A Bizottságot a 94/62/EK irányelv 21. cikkének (1) bekezdésével összhangban létrehozott bizottság segíti. Ez a bizottság a 182/2011/EU rendelet értelmében vett bizottságnak minősül.
            
            
               (2)   Az e bekezdésre történő hivatkozáskor a 182/2011/EU rendelet 4. cikkét kell alkalmazni.
            
            
               (3)   Az e bekezdésre történő hivatkozáskor a 182/2011/EU rendelet 5. cikkét kell alkalmazni.
            
         
         
            15. cikk
            Átmeneti rendelkezések
            A 6. cikkben említett számítás elvégzése érdekében az e rendelet hatálybalépését követő második hónap utolsó napjáig minden tagállam előrejelzéseket bocsát a Bizottság rendelkezésére a nem újrafeldolgozott műanyag csomagolási hulladék tömegére vonatkozóan 2021-re és az azt követő évekre, az e rendelet hatálybalépését követő évvel bezárólag. 2021-ben és 2022-ben a tagállamok a nem újrafeldolgozott műanyag csomagolási hulladék tömegére vonatkozó előrejelzéseiket rendelkezésre bocsáthatják az (EU) 2015/720 európai parlamenti és tanácsi irányelvvel (14) módosított 94/62/EK irányelvnek és az (EU) 2018/896 bizottsági végrehajtási határozattal (15) módosított 2005/270/EK határozatban – különösen annak 5. cikkében – foglalt módszertannak megfelelően készített számításokkal.
         
         
            16. cikk
            Hatálybalépés
            Ez a rendelet az (EU, Euratom) 2020/2053 határozat hatálybalépésének napján lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 30-án.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  A 2021. március 25-i vélemény (a Hivatalos Lapban még nem tették közzé).
         
            (2)  A 2018. október 9-i vélemény (HL C 431., 2018.11.29., 1. o.).
         
            (3)  A Tanács (EU, Euratom) 2020/2053 határozata (2020. december 14.) az Európai Unió saját forrásainak rendszeréről, és a 2014/335/EU, Euratom határozat hatályon kívül helyezéséről (HL L 424., 2020.12.15., 1. o.).
         
            (4)  A Tanács 609/2014/EU, Euratom rendelete (2014. május 26.) a tradicionális, a héa- és a GNI-alapú saját források rendelkezésre bocsátásának módszereiről és eljárásáról, valamint a készpénzigények teljesítését célzó intézkedésekről (HL L 168., 2014.6.7., 39. o.).
         
            (5)  Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).
         
            (6)  Az Európai Parlament és a Tanács (EU) 2018/852 irányelve (2018. május 30.) a csomagolásról és a csomagolási hulladékról szóló 94/62/EK irányelv módosításáról (HL L 150., 2018.6.14., 141. o.).
         
            (7)  Az Európai Parlament és a Tanács 94/62/EK irányelve (1994. december 20.) a csomagolásról és a csomagolási hulladékról (HL L 365., 1994.12.31., 10. o.).
         
            (8)  A Bizottság (EU) 2019/665 végrehajtási határozata (2019. április 17.) az Európai Parlament és a Tanács csomagolásról és a csomagolási hulladékról szóló 94/62/EK irányelve szerinti adatbázisrendszerre vonatkozó formátumok létrehozásáról szóló 2005/270/EK határozat módosításáról (HL L 112., 2019.4.26., 26. o.).
         
            (9)  A Bizottság 2005/270/EK határozata (2005. március 22.) az Európai Parlament és a Tanács csomagolásról és a csomagolási hulladékról szóló 94/62/EK irányelve szerinti adatbázisrendszerre vonatkozó formátumok létrehozásáról (HL L 86., 2005.4.5., 6. o.).
         
            (10)  A Tanács (EU, Euratom) 2021/768 rendelete (2021. április 30.) az Európai Unió saját forrásainak rendszerére vonatkozó végrehajtási intézkedések megállapításáról és a 608/2014/EU, Euratom rendelet hatályon kívül helyezéséről (lásd e Hivatalos Lap 1. oldalát).
         
            (11)  Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
         
            (12)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).
         
            (13)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).
         
            (14)  Az Európai Parlament és a Tanács (EU) 2015/720 irányelve (2015. április 29.) a 94/62/EK irányelvnek a könnyű műanyag hordtasakok felhasználásának csökkentése tekintetében történő módosításáról(HL L 115., 2015.5.6., 11. o.).
         
            (15)  A Bizottság (EU) 2018/896 végrehajtási határozata (2018. június 19.) a könnyű műanyag hordtasakok éves felhasználásának számítási módszeréről és a 2005/270/EK határozat módosításáról (HL L 160., 2018.6.25., 6. o.).